Det var en usædvanlig skoledag, der ventede 8. klasserne fra Hannæs-Østerild Skole i dag. I anledning af den landsdækkende vidensfestival Forskningens Døgn, skulle eleverne pitche en ide med fokus på klimavenlige fødevarer. Det foregik i Thisted foran to dommere, som skulle afgøre hvem der havde fundet på den bedste ide. Blandt de iderige unge mennesker fandt man Ellen Persson, Oliver Holm Kristensen og Sisseline Anine Olesen fra Hannæs-Østerild Skole. De har opfundet tre klistermærker, der skal gøre det lettere at se, hvor stort et klimaaftryk, som forskellige madvarer sætter på jordkloden. Et grønt klistermærke betyder klimavenligt mad. Det gule er "midtimellem", mens det røde klistermærke signalerer stor CO2-udledning af den pågældende fødevare. Samtidig har de designet en indkøbspyramide, så man let kan se, hvor meget CO2-udledning, der er forbundet med et grønt, gult og rødt klistermærke. - Personligt ville jeg selv handle mere klimavenligt, hvis jeg kunne se på den enkelte madvare, hvor meget CO2 den udleder per kilo, lyder det fra den ene af idemagerne, Ellen Persson. Den klimavenlige indkøbskurv Som et smart, lille kneb til pitchen havde de tre elever medbragt en indkøbskurv med klimavenlige fødevarer. Blandt fødevarerne var en spidskål og havregryn med grønt klistermærke, mens tun og mayonnaise havde et gult klistermærke påsat. Oksekød med det røde klistermærke var selvfølgelig udeladt fra indkøbskurven -  Med klistermærkerne slipper man for at stå med sin telefon nede i supermarkedet for at tjekke, om fødevarerne er klimavenlige, lyder det fra Ellen Persson til pitchen. Stolt lærer og fornemt minister-besøg Eleverne har forberedt deres ide og pitch den seneste uges tid, hvor fysik og kemi-lærer Nicolai Hagbarth Hansen har været tovholder på Hannæs-Østerild Skole. Han er meget begejstret for elevernes tilgang og gåpåmod: - Når eleverne kan tage udgangspunkt i deres eget liv og de udfordringer, de ser i deres hverdag, så begynder de virkelig at brænde igennem. Jeg synes virkelig, de er kommet frem til nogle gode løsninger på nogle helt reelle problemstillinger i vores kamp for klimaet. Det er virkelig fedt, lyder det fra læreren. Til stede var også uddannelses- og forskningsministeren, Ane Halsboe-Jørgensen, som sætter stor pris på vidensfestivalen og Forskningens Døgn, som hun håber, der kan vække en nysgerrighed blandt de unge. - Vi har virkelig brug for, at børn og unge igennem deres skolegang får pirret deres nysgerrighed, så de bliver i stand til at opfinde ting, der kan løse fremtidens klimaudfordringer. Måske kan de endda få lyst til at tage en uddannelse, hvor man kan være en del af den grønne omstilling, lyder det fra ministeren. På den anden side af middagspausen var det blevet tid til at udpege dagens bedste ide. Desværre blev det ikke Ellen, Oliver og Sisseline, der løb med sejren. Alligevel har det været en god og lærerig oplevelse at være en del af vidensfestivalen, ligesom de røde klistermærke til det røde oksekød stadig en god ide: - Bare fordi der er et halvt kilo oksekød mindre, gør det jo ikke maden mindre lækker. Hvis man skærer ned på oksekødet kan man tværtimod glæde sig mere , hver man man får det.

Opsummering:
I dag blev vidensfestivalen Forskningens Døgn skudt i gang over hele landet. I Thisted betød det, at tre 8. klasser skulle pitche en ide, som kan løse en klimaudfordring.